ธสน.ให้กู้ ธุรกิจไทย ลงทุนเขมร
เอ็กซิมแบงก์ให้กู้เอกชน สยายปีกสร้างคลังสินค้าอาหารแช่แข็ง ในกัมพูชา-ลาว
21 มิ.ย. 2559

เอ็กซิมแบงก์ให้กู้เอกชน สยายปีกสร้างคลังสินค้าอาหารแช่แข็ง ในกัมพูชา-ลาว
นายพิศิษฐ์ เสรีวิวัฒนา กรรมการ ผู้จัดการ ธนาคารเพื่อการส่งออกและ นำเข้าแห่งประเทศไทย (ธสน.) เปิดเผยว่า ธสน.ได้สนับสนุนเงินกู้จำนวน 3.45 ล้านเหรียญสหรัฐ หรือประมาณ 120 ล้านบาท ให้บริษัท เจดับเบิ้ลยูดี อินโฟ โลจิสติกส์ โดยบริษัทจะนำไปใช้ใน โครงการคลังสินค้าอาหารแช่เย็นแช่ แข็งในเมืองหลวงของกัมพูชา 2.6 ล้านเหรียญสหรัฐ และใน สปป.ลาว 0.85 ล้านเหรียญสหรัฐ
สำหรับการให้เงินกู้ครั้งนี้ จะทำให้บริษัท เจดับเบิ้ลยูดีฯ รุกเข้าตลาดธุรกิจ โลจิสติกส์ในตลาดอาเซียนอย่างเต็มรูปแบบ ภายหลังจดทะเบียนในตลาดหลักทรัพย์และดำเนินธุรกิจให้บริการด้านโลจิสติกส์ภาคพื้นดินอย่างครบวงจร โดยบริษัทได้ร่วมทุนกับอาร์เอ็มเอ กรุ๊ป ผู้นำธุรกิจอาหารและยานยนต์รายใหญ่ในกลุ่มประเทศกัมพูชาและ สปป.ลาว จัดตั้งบริษัท อีเอ็ม โลจิสติกส์ แอนด์ แวร์เฮาส์ ไพรเวท เพื่อลงทุนในธุรกิจคลังสินค้าในกัมพูชาและ สปป.ลาว
นายพิศิษฐ์ กล่าวว่า การสนับสนุนของ ธสน.ครั้งนี้ จะพัฒนาธุรกิจโลจิสติกส์ในกลุ่มประเทศซีแอลเอ็มวี ซึ่งเป็นรากฐานการ เชื่อมโยงทางโลจิสติกส์จากไทยไปประเทศเพื่อนบ้านและประเทศอื่นๆ ในภูมิภาค สร้างรายได้เข้าประเทศ